ביאטריס שילינג

ביאטריס (טילי) שילינג (באנגלית: Beatrice (Tilly) Shilling; 8 במרץ 1909, ווטלווויל המפשייר אנגליה - 18 בנובמבר 1990, ווטלווויל המפשייר אנגליה). הייתה מהנדסת אוירונאוטיקה ונהגת מרוצים חובבת, שהתפרסמה במהלך מלחמת העולם השנייה כשפתרה בעיה חמורה במנועי מטוסי הספיטפייר וההוקר הוריקן שגרמה לאובדן השליטה במטוס במצבים קריטיים.
==קורות חייה==
שילינג נולדה ב-8 במרץ 1909, בווטלווויל שבהמפשייר. בת שלישית לאני והנרי. מגיל צעיר גילתה נטיות טכניות והחליטה להיות מהנדסת. בגיל 14 קנתה אופנוע ונהגה לפרק ולהרכיב אותו ולהכניס בו שיפורים. לאחר סיום בית הספר התיכון עבדה 3 שנים במפעל בו עסקה בהתקנת חיווט וגנרטורים.

ב-1932 השלימה לימודי תואר ראשון בהנדסת חשמל באוניברסיטת מנצ'סטר. שנה לאחר מכן סיימה שם תואר שני בהנדסת מכונות.
לאחר סיום לימודיה עבדה כעוזרת מחקר באוניברסיטת בירמינגהם. ב-1936 החלה לעבוד ב-Royal Aircraft Establishment - מוסד המחקר האווירונוטי של חיל האוויר המלכותי, מקום בו עבדה 33 שנים עד פרישתה לגמלאות ב-1969. בתחילה עבדה במחלקת הפרסומים הטכניים, בהמשך עברה למחלקת מנועי המטוסים, וב-1939 קודמה לאחראית על ניהול המחקר והפיתוח של מאיידי מנועי המטוסים.

בספטמבר 1938 נישאה שילינג לג'ורג' ניילור (George Naylor). שלא כמקובל באותה תקופה, היא המשיכה לשאת את שם נעוריה.
ניילור היה עמית לעבודה ב-Royal Aircraft Establishment והיה גם שותף לתחביב האופנועים שלה. במהלך המלחמה שרת כטייס במפציצי אוורו לנקסטר.

==הדיסקית של טילי==
מטוסי הקרב הבריטיים ספיטפייר והוריקן צוידו במנועי רולס-רויס מרלין . במנוע הזה הותקן מאייד בו זרימת הדלק נשלטת על ידי מצוף. כאשר המטוס נכנס לצלילה חדה (כחלק מתמרוני קרבות האוויר) נוצר כח כבידה שלילי שגרם להפסקת זרימת הדלק וכיבוי רגעי של המנוע. הדבר הביא לנחיתוּת של המטוסים הבריטיים לעומת מטוסי המסרשמיט הגרמניים. הבריטים החלו במאמץ למציאת פתרון לבעיה. חברת רולס-רויס פיתחה מאייד משופר, אולם הוא נכשל בניסויים. שילינג הציעה פתרון פשוט וקל ליישום: דיסקית נחושת שהותקנה במאייד ואיפשרה המשך זרימת הדלק גם במהלך צלילת המטוס. פשטות הפתרון איפשרה להתקינו על המטוסים בתהליך קצר. בחודשים הראשונים של 1941 עברו שילינג והצוות שלה מבסיס לבסיס וביצעו בעצמם את ההתקנה.

הדיסקית נקראה באופן רשמי ה"צמצם של ה-"R.A.E"(R.A.E. restrictor), אבל כונתה "הדיסקית של מיס טילי" (Miss Shilling's orifice) או בפשטות "דיסקית טילי" (Tilly orifice).

==ספורט מוטורי==
===אופנועים===
העניין שלה באופנועים החל בגיל 14. אז רכשה אופנוע אנפילד 2 פעימות, ועסקה בפרוקו והרכבתו מחדש תוך הכנסת שיפורים. בהמשך השתדרגה לאופנוע נורטון 500 סמ"ק. בתקופת לימודיה באוניברסיטה הצטרפה למועדון מרוצי האופנועים הבריטי . בשנת 1934 החלה להשתתף במרוצים והייתה האישה הראשונה שהשלימה את מסלול המרוצים של ברוקלנדס במהירות של 100 מייל לשעה וזכתה במדליית "כוכב הזהב". כעבור שנה שברה את השיא של עצמה במהירות של 106 מייל לשעה.
===מרוצי מכוניות===
בשנות ה-50 שילינג ובעלה החלו לעסוק במרוצי מכוניות. הם השתתפו במרוצים במכוניות מרוץ שטייבו וכווננו בבית המלאכה שהקימו בביתם. ב-1962 נפצעה שילינג קשה בתאונה בתחרות ונאלצה לפרוש מהתחרויות.

==אותות הוקרה==
* דוקטור לשם כבוד של אוניברסיטת סארי - 1962.
* על שמה נקרא בניין הפקולטה להנדסת חשמל של אוניברסיטת לונדון.
* OBE קצינת מסדר האימפריה הבריטית.

==קישורים חיצוניים==

*[https://www.youtube.com/watch?v=YzRlga2-Hho/ סרטון הסבר לבעיה ששילינג פתרה] 
* [https://blogs.surrey.ac.uk/archives/2017/03/08/international-womens-day-the-inspirational-beatrice-shilling-2/ מאמר על שילינג באתר אוניברסיטת שוריי] 
* [http://www.vintagenorton.com/2009/05/beatrice-shilling.html מאמר על שילינג כאופנוענית] 
*[https://antique-collecting.co.uk/2015/08/06/beatrices-brooklands-badges-sold/ שילינג והספורט המוטורי] 
*[https://www.oxforddnb.com/view/10.1093/odnb/9780198614128.001.0001/odnb-9780198614128-e-110226 שילינג ב-Oxford Dictionary of National Biography] (אנגלית)

== הערות שוליים ==

קטגוריה:ממציאות
קטגוריה:מהנדסות אווירונאוטיקה
קטגוריה:קצינים במסדר האימפריה הבריטית
קטגוריה:חיל האוויר המלכותי במלחמת העולם השנייה
קטגוריה:בריטים במלחמת העולם השנייה
קטגוריה:נהגות מכוניות מרוץ בריטיות
קטגוריה:בוגרות אוניברסיטת ברמינגהאם
קטגוריה:בוגרי אוניברסיטת מנצ'סטר
קטגוריה:בוגרי אוניברסיטת סארי
קטגוריה:ילידות 1909
קטגוריה:נפטרות ב-1990